Foto’s: Kinders van die Wind-roos geregistreer en bekendgestel | Maroela Media
Die Kinders van die Wind-roos
Nog foto’s van die roos volg onderaan die berig. Kinders van die wind is aangewys as die Grootste Afrikaanse Liedjie van Alle Tye en om dié liedjie te vereer en te verewig, is ŉ spesiale roos deur Ludwig’s Roses gekweek en geregistreer.
Die Kinders van die Wind-roos is op 26 Oktober by die bekendmakingsgeleentheid van Die Grootste Afrikaanse Liedjie van Alle Tye bekendgestel. Laurika Rauch, wat die liedjie bekend gemaak het, het by die geleentheid die roos gedoop met die nuwe naam deur sjampanje daarop uit te gooi.
“Ons wou graag die wenliedjie, Kinders van die Wind, op ŉ manier verewig,” het Susan Lombaard, bestuurder van Maroela Media, gesê. “Die roos het ‘n tydlose, klassieke vorm,” het Lombaard bygevoeg. “Die roosbos (Floribunda) groei nie hoër as heuphoogte nie, en dra ‘n groot aantal pienk rosies aan elke stingel. Die onopgesmuktheid, suiwer kleur en kleiner as gemiddelde grootte van die rose herinner aan die kinders, herinneringe en drome wat Koos du Plessis in die wenliedjie besing.” Klik hier om meer oor die veldtog en die wenliedjie te lees.
“Sover ons kon vasstel, is dit die eerste keer dat ŉ roos na ŉ liedjie vernoem word. Daar is al rose vernoem na verskeie sangers (soos Rina Hugo, Cora Marie ensovoorts), maar nog nie na ŉ liedjie nie,” sê Lombaard.
Kinders van die Wind-rose is by die bekendmakingsgeleentheid onder andere oorhandig aan Laurika Rauch, Karla du Plessis (Koos du Plessis se dogter) en Johan van Rensburg (paneelvoorsitter).
Twee Kinders van die Wind-roosplante word ook aan die FAK geskenk, om in die FAK-liedjietuin te plant.
Maroela Media bedank AfriForum, een van die borge van die Grootste Liedjie-veldtog, wat die registrasie van die roos finansieel moontlik gemaak het.
Die Kinders van die Wind-roos is geregistreer by die departement van landbou, en sal binne enkele dae tot twee weke by kwekerye regoor die land beskikbaar wees. Dit kan ook vanaf Ludwig’s Roses se webwerf bestel word.
Charlotte Wilson · 6 jare gelede
Wat ‘n pragtige roos en die mooiste liedjie